**ЛАТЫПОВА Назгул Каиркеновна,**

**Бауыржан Момышұлы атындағы жалпы**

**орта білім беру мектебінің бастауыш сынып мұғалімі.**

**Павлодар қаласы**

|  |  |
| --- | --- |
| **«Сөз өнері» 3- сыныптарға арналған тапсырмалар жинағынан** **Дебат ойыны**Қазақ сөзді құдіретті күш деп таныған халық. «Тау мен тасты жел бұзар, адамзатты сөз бұзар», «Сөз тапқанға қолқа жоқ», «Тоқсан ауыз сөздің тобықтай түйіні бар»  дейтін мақалдардың барлығы сөздің құдіретті күш екенін,  сондықтан да сөзге аса жауапкершілікпен қарап, оның төркін түйінін түсіне алатын түйсік болуын талап ететіндігін айтады.  Алайда бүгінде  қаншалықты осы сөздің түп төркініне жете сөйлеп жүргеніміз бәрімізге аян. Дегенмен, қазіргі балалар арасында  орынды жерде ұтымды сөз айта алатын жеткіншектеріміз де жоқ емес.Дебат ойындары- сөзді «қиыннан қиыстыратын» тіл жүйріктерінің өнер жарысы, сөз сайысы, сөз барымтасы.Себебі, орынды жерде өз ойын дөп басып айта алатын адам қай заманда болмасын өз ортасының айнасы іспетті, өйткені тыңдаушыны өз сөзіне иландыру мақсатында еркін, көркем, әдеби, сөздің тек жауhарларымен сөйлейді.**Дебат - тиімді әдіс**Бүгінде пікірсайыс жаңашыл педагогикалық технология ретінде оқыту мен тәрбиелеудің түрлері мен әдістері, оқыту моделі сипатында ғылыми зерттеулер мен әдістемелік құралдарда қаралып жүр. Сондықтан пікірсайыс оқыту мен тәрбиелеу әдісі ретінде анағұрлым кең дидактикалық санатқа, яғни, педагогикалық технологияға жатады. Пікірсайыста тақырыпты оқушыларға алдын-ала хабарлап білдіру, білдірмеу тақырыптың ауқымдылығына, көлеміне байланысты. Егер тақырып ауқымды болса, мұғалім оны алдын ала хабарлап, пайдаланатын әдебиеттерді, қосымша материалдардың тізімін, бетіне дейін көрсетіп береді. Сонымен бірге, қандай мәселеге баса назар аудару керектігін де айтып, жөн сілтейді.Барлығымызға белгілі пікірсайыс қарама-қайшы көзқарастың қақтығысын қамтамасыз ететін қатаң ережелер бойынша жүргізіледі. Мұнда тақырыбы бар 3 адамнан 2 топ қатысады. Әуелі қатысушыларға жеребе бойынша немесе келісім бойынша ұстанымдар белгіленеді: растау немесе теріске шығару. Бір топ берілген тақырыпты қорғап, дәлелдеуі тиіс, яғни оны жақтаушы топ деп атайды. Ал, екінші топ жақтаушыларға қарсы шығып, олардың пікіріне кереғар тұжырым айтуы тиіс. Сонан соң пікірсайыс белгіленген регламент бойынша өтеді. Ең негізгісі – әр топ өздері тақырыпқа сай критерийін құрып, оны қорғайды. Тек сөзбен емес, түрлі дәлел-фактілер келтіре отырып, оларды қай әдебиет, қай ақпараттық құралдан алғаны айтылуы тиіс. Әр топтың спикерлері бейтарап төрешіні өздерінің көзқарасының мейлінше дұрыс екендігін сөндіруге тырысады. Бұл жерде олар тек сөз сөйлеп қана қоймай, басқа жақтың дәлелдерін таластырып, өз ұстанымдарын қарсыластар көзқарасымен салыстырады. Раунд барысында сөз сөйлеген спикерлерге қарама-қарсы сұрақ-жауап өткізіледі. Қарама-қарсы сұрақ қарсыластар дәйектеріне анықтық енгізу, олардың пікірлеріндегі олқылықты анықтау мақсатында қойылады. Пікірсайыс кезеңі ойынды талдау және төрелік шешім қабылдау,яни жеңімпаз топты анықтаумен аяқталады. |  |

Қазіргі таңда, мектеп қабырғасында әдебиет пәні бойынша, көркем шығарма кейіпкерлеріне дебат әдісі арқылы баға беруге болады. Әсіресе, жағымсыз кейіпкерлерге талдау жасағанда, жақтаушы, даттаушы бола отырып, ол бейненің жағымды жақтарын да анықтауға болады. Оқушы өз пікірін дәлелдеу үшін көркем шығарманы, деректерді майда деталь-штрихтарына дейін қалдырмай оқиды. Баспасөз материалдарынан, басқа көркем әдебиеттерден көбірек іздене отырып, зерттеулер, салыстырулар жүргізеді. Әдебиеттік оқу пәні бойынша да ауқымы кең тақырыптарды ала отырып дебат жүргізуге болады.  Бұл оқушының өз бетінше ізденуіне, өз бетінше өз пікірін қалыптастыра алуына жәрдем етеді.

Дебат әдісін әр сабақ сайын болмаса да жиі қолданған жөн. Бірақ, үнемі көрініп жүретін белсенді оқушылармен шектеліп қалмау керек. Яғни, сыныптағы барлық оқушы түгел қатысқаны жөн. Дебат білімділікті, шешендікті, тіл байлығын, тапқырлықты қажет ететін әдіс болғандықтан, сыныптағы білім деңгейі төмен оқушыларды пікірсайысқа түсіру көп қиындық келтіреді. Олар өз-өздеріне сенімсіздіктің, сөзге шорқақтығының әсерінен бұл әдісті тез игере қоймауы мүмкін. Қазіргі таңда қалалық мектептерде жастардың көбісі өз тілінде емес, өзге тілдерде шорқақтап жатады. Өз тілінде жетік білмей, өзге тілдерде сөйлеу, әрине, туған тілімізге, өз тіліне келтірілген зиян. Сондықтан мектеп қабырғасында ұстаздар, жас мамандар тілімізді, балалардың тілін байыту үшін оқушыларымызды жүйелі сөйлеуге, өз көзқарасын ашық айтуға, білімін жетілдіруге, қоғамда болып жатқан мәселелерге сын көзбен қарауға үлкен септігін тигізетін осындай  әдіс-тәсілдерді әрдайым қолданып отырса, құба-құп болар еді.

**Дебат-пікірталас ойыны**

**Негізгі мақсаты:** оқушының ой-өрісін дамыту, іздендіру, мәдениеттілікке тәрбиелеу.

**Негізгі ережелер:** құрылымды сақтау, әр топта 3 оқушының болуы, сөйлеу мәдениеті, шыдамдылық,  шындық, сыйластық.

1. Дебаттың тақырыбы

2. Кілт сөздер (қолданылатын сөздерге анықтамалар беріледі)

3.Қалыптасқан жағдай (қалыптасқан жағдайға статистикалық мәліметтер(интернеттен,газеттен) айту)

4. Мәселе (проблема)

5. Мәселе өзектілігі

6.Себептер (мәселенің себептері,кем дегенде үшеу болу керек)

7.Шешу жолдары (әр себепке шешу жолын ойлап табу)

8.Атқарушы органдар (мәселелерді кім шешетінін айту)

9. Уақыт (жұмыстың қай аралықта жүргізілетіні)

10.Нәтиже (қорытынды)

11. Мәселені шешуге арналған жоспар құрылады.

Ойын барысы:

|  |  |  |  |
| --- | --- | --- | --- |
|  | Спикер | Уақыт | Спикердің рөлі |
| 1 | Жақтаушы 1 | 6 минут | Команданы таныстырады. |
| 2 | Даттаушы3-Жақтаушы1 | 3 минут | Даттаушы 3 Жақтаушы1-ге сұрақтар қояды. |
| 3 | Даттаушы1 | 6 минут | Өз командасымен таныстыру. Жақтаушы 1-дің (келіспейтін жағдайларын) даттап, қарама-қарсы өз командасымен таныстырады. |
| 4 | Жақтаушы3-Даттаушы1 | 3 минут | Жақтаушы3 Даттаушы1-ге сұрақтар қояды. |
| 5 | Жақтаушы 2 | 5 минут | Даттау тобының айтқан даттауларына жақтау айтып, мысал қалпына келтіреді. |
| 6 | Даттаушы1-Жақтаушы2 | 3 минут | Даттаушы1-Жақтаушы2-ге сұрақтар қояды. |
| 7 | Даттаушы 2 | 5 минут | Даттауды жалғастырады.Жақтаушы 2-нің кейбір сөздеріне өз түсініктемелерін айтады. |
| 8 | Жақтаушы1-Даттаушы2 | 3 минут | Жақтаушы1 Даттаушы2-ге сұрақтар қояды. |
| 9 | Жақтаушы 3 | 5 минут | Ойын барысына қорытынды анализ жасайды,өздері ұсынған механизмнің ұтымдылығын айтады. |
| 10 | Даттаушы 3 | 5 минут | Ойын барысына қорытынды анализ жасайды,өздері ұсынған механизмнің ұтымдылығын айтады. |